**แรงจูงใจและความพึงพอใจของนักท่องเที่ยวในการท่องเที่ยวเชิงอาสาสมัคร กรณีศึกษาจังหวัดตรัง**

**Motivation and Satisfaction in Voluntourism : Case study of Trang province**

ทัศนาวลัย ตันติเอกรัตน์1 และ ชฎาวรรณ ศิริจารุกุล2\*

Tussanawalai Tuntiekarat1\* and Chadawan Sirijarukul2\*

**บทคัดย่อ**

บทความวิจัยนี้เพื่อศึกษาแรงจูงใจ ความพึงพอใจของนักท่องเที่ยวเชิงอาสาสมัครในจังหวัดตรัง และเพื่อเสนอแนวทางในการพัฒนาการท่องเที่ยวเชิงอาสาสมัครในจังหวัดตรัง ใช้แบบสอบถามและการสัมภาษณ์เชิงลึกในการเก็บข้อมูล กลุ่มตัวอย่างที่ใช้ศึกษา คือ นักท่องเที่ยวต่างชาติที่เดินทางมาท่องเที่ยวเชิงอาสาสมัครในจังหวัดตรัง จำนวน 34 คน พบว่า ส่วนใหญ่เป็นเพศหญิง อายุ 21-30 ปี มีภูมิลำเนาแถบทวีปยุโรป การศึกษาต่ำกว่าปริญญาตรี สถานภาพโสด ประกอบอาชีพอิสระ ส่วนใหญ่เดินทางมาคนเดียวเป็นครั้งแรก โดยทราบข้อมูลท่องเที่ยวจากการแนะนำของเพื่อน และเดินทางมาท่องเที่ยวเชิงอาสาสมัครโดยผ่านองค์กร มีแรงจูงใจในการเดินทางมาท่องเที่ยวเชิงอาสาสมัครเนื่องจากตระหนักถึงการอนุรักษ์สิ่งแวดล้อม สร้างคุณค่าและจิตสำนึกรับผิดชอบต่อตนเองและสังคม เพิ่มประสบการณ์ที่แปลกใหม่ได้เรียนรู้วัฒนธรรมไปพร้อมกับการทำประโยชน์ให้กับพื้นที่ และปัจจัยที่ดึงดูดให้เดินทางเข้ามาท่องเที่ยว คือ วัฒนธรรมไทยมีเอกลักษณ์ที่โดดเด่น มีสถานที่ท่องเที่ยวที่สวยงามหลากหลาย และการมีมนุษยสัมพันธ์ที่ดี ส่วนความพึงพอใจในการเข้าร่วมกิจกรรมการท่องเที่ยวเชิงอาสาสมัครในจังหวัดตรัง คือ ด้านบุคลากร ด้านกิจกรรมที่เข้าร่วม และด้านสถานที่ ตามลำดับ ทั้งนี้ได้เข้าร่วมกิจกรรมที่เกี่ยวข้องกับการศึกษา การอนุรักษ์สิ่งแวดล้อม สุขภาพทางเลือก ถือว่าเป็นส่วนหนึ่งที่ทำให้ได้เรียนรู้ถึงวัฒนธรรมวิถีชีวิตในท้องถิ่นที่แตกต่างกัน และได้รับประสบการณ์ใหม่ทางบวกที่มีคุณค่า

**คำสำคัญ:** แรงจูงใจ ความพึงพอใจ การท่องเที่ยวเชิงอาสาสมัคร

**Abstract**

The purpose of this research were 1.) To study voluntourists motivation in Trang province. 2). To study voluntourist’s satisfaction in Trang province. 3.) To offer the guidelines to develop voluntourism in Trang province. The research completed by using questionnaire and indepth interview. The sample group consisted of 34 tourists who join voluntourism activities in Trang province. The research finding found that most of the voluntourists were female with the age of 21-30 years old. Majority of the voluntourists were from Europe hold undergraduate level of education and they are single with self-employed. Most of them traveled alone for the first time and get the voluntourism information from their friends which they participated through the voluntary organization. Most of the voluntourists had voluntourism motivation of environmental conservation social responsibility create value increase self-consciousness and learn new experience such as new culture as well as travel with contribute the benefits to the area. The factor that pulled the voluntourists to visit were unique Thai culture, beautiful tourists attractions and Thai interpersonal relation to foreigners. Voluntourist’s satisfaction ranged highest in personnel, voluntourism activities and voluntourism venue accordingly. The voluntourism activities they have done were teaching , environmental conservation, alternative health promotion which is the opportunity for the voluntourists to learn new culture and local way of life as well as to gain value positive experience from participating in voluntourism.

**Keyword:** Motivation, Satisfaction, Volunteer Tourism

1 อ., สาขาการท่องเที่ยว คณะโรงเรียนการท่องเที่ยวและการบริการ สาขาการท่องเที่ยว มหาวิทยาลัยสวนดุสิต ตรัง 92000

2 อ., สาขาการท่องเที่ยว คณะโรงเรียนการท่องเที่ยวและการบริการ สาขาการท่องเที่ยว มหาวิทยาลัยสวนดุสิต ตรัง 92000

1 Lecturer,Tourism Department, School of Tourism and Hospitality Management, Suan Dusit University Trang Campus,

 92000

2 Lecturer,Tourism Department, School of Tourism and Hospitality Management, Suan Dusit University Trang Campus,

 92000

**บทนำ**

 อุตสาหกรรมการท่องเที่ยวเป็นส่วนสำคัญก่อให้เกิดผลบวกในการสร้างรายได้ทางเศรษฐกิจให้กับประเทศ เกิดการจ้างงาน เกิดการพัฒนาแหล่งท่องเที่ยว สิ่งอำนวยความสะดวก ระบบสาธารณูปโภค กระจายรายได้และความเจริญไปสู่ท้องถิ่น โดยพบว่าในปี พ.ศ. 2559 ประเทศไทยมีรายได้จากการท่องเที่ยว 2.9 ล้านล้านบาท คิดเป็นรายได้จากนักท่องเที่ยวต่างชาติ จำนวน 1.89 ล้านล้านบาท ซึ่งเพิ่มขึ้นจากปี พ.ศ. 2558 และ พ.ศ. 2557 ที่ 2.23 ล้านล้านบาท และ 1.17 ล้านล้านบาท ตามลำดับ และคาดว่าจะมีรายได้จากการท่องเที่ยวทั้งหมด 5.98 ล้านล้านบาท ในปี พ.ศ. 2570 [1] โดยประเทศไทยมีจำนวนนักท่องเที่ยวต่างชาติขาเข้าเติบโตขึ้นจากปี พ.ศ. 2558 ร้อยละ 9 และคาดว่าจะเติบโตขึ้นอีกร้อยละ 10.3 ในปี พ.ศ. 2560 จำนวนนักท่องเที่ยวที่เดินทางเข้ามาในประเทศไทยมีจำนวนเพิ่มขึ้นอย่างต่อเนื่อง ในปี พ.ศ. 2559 จำนวน 32.6 ล้านคน [2]

รายงานทางวิชาการหลายฉบับเห็นตรงกันว่าแนวโน้มพฤติกรรมการท่องเที่ยวของนักท่องเที่ยวทั่วโลกจะให้ความสำคัญกับความพึงพอใจใน “ประสบการณ์” ที่ได้จากการท่องเที่ยวมากกว่าที่จะให้ความสำคัญกับความพึงพอใจจาก “วัตถุ” กล่าวคือ นักท่องเที่ยวจะเน้นการท่องเที่ยวที่สามารถนำเสนอประสบการณ์ที่น่าสนใจและแปลกใหม่มากขึ้นแทนการให้ความสำคัญกับการท่องเที่ยวแบบหรูหราและการจับจ่ายซื้อของระหว่างการท่องเที่ยวดังเช่นแต่ก่อน โดยสถาบัน Oxford Economics คาดการณ์ว่า ในปี พ.ศ. 2568 อัตราการใช้จ่ายของนักท่องเที่ยวเพื่อการซื้อ “ประสบการณ์” จากการท่องเที่ยวจะมีมากกว่าการใช้จ่ายในการท่องเที่ยวเชิง “วัตถุ” กว่าร้อยละ 55 โดยประมาณ เทียบกับในปี พ.ศ. 2548 ที่มากกว่ากันเพียงร้อยละ 40 เท่านั้น และจากในรายงาน “Future Traveler Tribes 2030 : Building a More Rewarding Journey” ของบริษัท อมาเดอุส และฟรอสต์แอนด์ซัลลิแวน ระบุว่าสามารถจำแนกนักท่องเที่ยวในอนาคตออกได้เป็น 6 กลุ่มคือ นักท่องเที่ยวที่เดินทางเพราะความจำเป็น (Obligation Meeters) นักท่องเที่ยวที่ต้องการความสะดวกสบาย (Simplicity Searchers) นักท่องเที่ยวที่ให้ความสำคัญกับสิ่งแวดล้อมและจริยธรรมอันดี (Ethical Travelers) นักท่องเที่ยวที่ให้รางวัลตนเองจากการทำงาน (Reward Hunters) นักท่องเที่ยวที่ให้ความสำคัญกับการเรียนรู้วัฒนธรรมที่แตกต่าง (Cultural Purists) และนักท่องเที่ยวเพื่อสร้างความยอมรับในสังคม (Social Capital Seekers) โดยนักท่องเที่ยวแต่ละกลุ่มนี้จะมีพฤติกรรมที่แตกต่างกัน และให้ความสำคัญกับปัจจัยต่าง ๆ ในการท่องเที่ยวที่แตกต่างกัน รวมทั้งปัจจัยทางจิตวิทยาและปัจจัยสนับสนุนทางด้านเทคโนโลยีด้วย [3] ซึ่งกลุ่มนักท่องเที่ยวที่ให้ความสำคัญกับสิ่งแวดล้อมและจริยธรรมนั้นถือเป็นการท่องเที่ยวในรูปแบบใหม่ของการท่องเที่ยวเชิงอาสาสมัคร [4]

โดยการท่องเที่ยวแห่งประเทศไทย ได้กล่าวว่า “เทรนด์ท่องเที่ยวเชิงอาสาสมัคร (Voluntourism) เป็นที่นิยมในกลุ่มนักท่องเที่ยวรุ่นใหม่โดยเฉพาะในยุโรปและอเมริกา อ้างอิงจากผลสำรวจของนิตยสาร Condenast Traveler 2013 เพราะคนรุ่นใหม่มีทัศนคติที่ต้องการสร้างความแตกต่างเพื่อทำให้โลกน่าอยู่มากยิ่งขึ้น Make the difference, Make a better world ซึ่งคนเหล่านี้เดินทางท่องเที่ยวด้วยความตั้งใจที่จะทำบางสิ่งที่มีคุณค่าและมีความหมาย เป็นการทำประโยชน์ให้กับชุมชนในพื้นที่ท่องเที่ยวทั้งด้านการพัฒนาชุมชน งานสอนหนังสือ งานอนุรักษ์ ฯลฯ [5] สอดคล้องกับ [6] ในปัจจุบันนักท่องเที่ยวที่เข้าร่วมการท่องเที่ยวเชิงอาสาสมัครมีจำนวนเพิ่มมากขึ้น เนื่องจากมีนักท่องเที่ยวจำนวนมากที่ตระหนักถึงการใส่ใจสิ่งแวดล้อมและจิตสำนึกรับผิดชอบต่อสังคม และการท่องเที่ยวเชิงอาสาสมัครเป็นหนึ่งในการท่องเที่ยวที่มีความรับผิดชอบ (Responsible Tourism) ลดผลกระทบเชิงลบที่มีต่อสิ่งแวดล้อม สังคม และวัฒนธรรม รวมทั้งสร้างผลกระทบเชิงบวกต่อเศรษฐกิจให้เกิดขึ้นในท้องถิ่น โดยกิจกรรมการท่องเที่ยวเชิงอาสาสมัครทำให้นักท่องเที่ยวเชิงอาสาสมัครได้รับประสบการณ์ที่แท้จริง เข้าใจถึงบริบทของท้องถิ่นพื้นที่นั้น ๆ ได้มากขึ้น พร้อมทั้งยังสามารถสร้างความสัมพันธ์กับเจ้าของพื้นที่ได้อีกด้วย [7] ในขณะที่การเข้าร่วมกิจกรรมการท่องเที่ยวเชิงอาสาสมัครนั้นได้ให้ประสบการณ์อันมีค่าต่อนักท่องเที่ยว รวมทั้งจิตสำนึกรับผิดชอบต่อสังคมผ่านทางการเข้าร่วมกิจกรรม อาจสรุปได้ว่าการท่องเที่ยวเชิงอาสาสมัครเป็นหนึ่งในการท่องเที่ยวทางเลือกเชิงนิเวศ เพื่อการพักผ่อนหย่อนใจ หลีกหนีจากสภาวะแวดล้อมเดิม ๆ โดยนักท่องเที่ยวสามารถเข้าร่วมกิจกรรมในพื้นที่ชนบทได้พัฒนาตนเองตลอดจนได้รับประสบการณ์ที่แปลกใหม่ที่สร้างความเปลี่ยนแปลงที่มีคุณค่าต่อจิตใจและมีจิตสำนึกรับผิดชอบต่อสิ่งแวดล้อม สังคม และวัฒนธรรม [8]

กิจกรรมการท่องเที่ยวเชิงอาสาสมัครเป็นอีกรูปแบบหนึ่งของการท่องเที่ยวเชิงนิเวศที่เป็นการผสมผสานระหว่าง รูปแบบการท่องเที่ยวกับการสมัครใจทำกิจกรรมที่เป็นประโยชน์ทั้งทางด้านสังคม มุ่งเน้นที่คุณค่าของธรรมชาติ และการมี ส่วนร่วมในเชิงบวกเอื้อประโยชน์ต่อชุมชนท้องถิ่น กิจกรรมดังกล่าวจะมีรูปแบบของการผ่อนคลาย [9] กิจกรรมของนักท่องเที่ยวเชิงอาสาสมัครมีหลายด้าน เช่น กิจกรรมการอนุรักษ์สิ่งแวดล้อม การให้ความช่วยเหลือทางการแพทย์ การพัฒนาเศรษฐกิจและสังคม (การเกษตร การก่อสร้าง การศึกษา) และกิจกรรมการฟื้นฟูศิลปวัฒนธรรม [10]

 ด้วยเหตุนี้ผู้วิจัยมีความสนใจศึกษาแรงจูงใจและความพึงพอใจของนักท่องเที่ยวชาวต่างชาติที่เดินทางเข้ามาท่องเที่ยวเชิงอาสาสมัครในจังหวัดตรัง และเข้าร่วมทำกิจกรรมต่าง ๆ ที่เป็นประโยชน์ต่อสังคม เพื่อนำผลการวิจัยที่ได้เป็นประโยชน์แก่หน่วยงานที่เกี่ยวข้องทั้งภาครัฐและเอกชน ตลอดจนนำไปเป็นแนวทางในการพัฒนาการท่องเที่ยวเชิงอาสาสมัครที่มีความเหมาะสมต่อไป

**วัตถุประสงค์**

 1. เพื่อศึกษาแรงจูงใจของนักท่องเที่ยวที่เดินทางมาท่องเที่ยวเชิงอาสาสมัครในจังหวัดตรัง

 2. เพื่อศึกษาความพึงพอใจของนักท่องเที่ยวในการเข้าร่วมกิจกรรมการท่องเที่ยวเชิงอาสาสมัครในจังหวัดตรัง

 3. เพื่อเสนอแนวทางการพัฒนาการท่องเที่ยวเชิงอาสาสมัครในจังหวัดตรัง

 **นิยามศัพท์เฉพาะ**

**แรงจูงใจ** หมายถึง สิ่งที่ทำให้นักท่องเที่ยวเดินทางมาท่องเที่ยวเชิงอาสาสมัครในจังหวัดตรัง โดยมีองค์ประกอบคือ ปัจจัยผลัก (Push Factor) ที่เป็นสาเหตุหรือเป็นเหตุผลที่ทำให้นักท่องเที่ยวเดินทางเข้ามาท่องเที่ยวในจังหวัดตรัง และปัจจัยดึงดูด (Pull Factor) เป็นสิ่งดึงดูดใจจากสถานที่ท่องเที่ยวหรือพื้นที่นั้น ๆ ที่ทำให้นักท่องเที่ยวมีความต้องการเดินทางไปเที่ยว

 **ความพึงพอใจ** หมายถึง ความรู้สึกชอบและไม่ชอบของนักท่องเที่ยวที่ได้เข้าร่วมกิจกรรมการท่องเที่ยวเชิงอาสาสมัครในจังหวัดตรัง

 **การท่องเที่ยวเชิงอาสาสมัคร** หมายถึง การท่องเที่ยวทางเลือกเชิงนิเวศ เพื่อการพักผ่อนหย่อนใจ หลีกหนีจากสภาวะแวดล้อมเดิมๆ โดยนักท่องเที่ยวสามารถเข้าร่วมกิจกรรมในพื้นที่ชนบท ได้พัฒนาตนเอง ตลอดจนได้รับประสบการณ์ที่แปลกใหม่ที่สร้างความเปลี่ยนแปลงที่มีคุณค่าต่อจิตใจและมีจิตสำนึกรับผิดชอบต่อสังคม

**วิธีดำเนินการวิจัย**

งานวิจัยนี้เป็นงานวิจัยแบบผสมผสาน โดยจากข้อมูลสถิติของ Volunteer Spirit Thailand (2016) [11] พบว่า นักท่องเที่ยวเชิงอาสาสมัครชาวต่างชาติที่เดินทางเข้ามาทำกิจกรรมในประเทศไทยในปี พ.ศ. 2559 มีจำนวน 158 คน และกลุ่มตัวอย่างที่ใช้ในการวิจัยครั้งนี้ คือ นักท่องเที่ยวต่างชาติที่เดินทางเข้ามาร่วมกิจกรรมการท่องเที่ยวเชิงอาสาสมัครในจังหวัดตรัง จำนวน 34 คน โดยใช้วิธีการเก็บข้อมูลโดยการสุ่มตัวอย่างแบบเจาะจง (Purposive Sampling) ระยะเวลาที่ใช้ในการเก็บข้อมูล เริ่มตั้งแต่เดือนมีนาคม – เมษายน 2561

เครื่องมือที่ใช้ในการวิจัย

ผู้วิจัยได้เลือกวิธีการเก็บข้อมูลเชิงปริมาณผสมผสานกับการเก็บข้อมูลเชิงคุณภาพเพื่อให้ได้ข้อมูลที่ครอบคลุม เนื้อหาอย่างสมบูรณ์ โดยเครื่องมือที่ใช้ในการทำวิจัย แบ่งออกเป็น 2 ส่วน ได้แก่ แบบสอบถาม และแบบสัมภาษณ์ รูปแบบ ของแบบสอบถามที่ใช้ในการเก็บข้อมูล แบ่งเป็น 3 ส่วน ประกอบด้วย 1. ข้อมูลทั่วไปของผู้ตอบแบบสอบถาม 2. ข้อมูลเกี่ยวกับแรงจูงใจในการเดินทางมาท่องเที่ยวเชิงอาสาสมัครในจังหวัดตรัง และ 3. ข้อมูลเกี่ยวกับความพึงพอใจในการเข้าร่วมดำเนินการกิจกรรมการท่องเที่ยวเชิงอาสาสมัครในจังหวัดตรัง

 การวิเคราะห์ข้อมูล

 ผู้วิจัยนำข้อมูลที่ได้จากแบบสอบถาม ซึ่งประกอบด้วยข้อมูลเชิงปริมาณ (Quantitative data) และเชิงคุณภาพ (Qualitative data) มาวิเคราะห์ โดยข้อมูลเชิงปริมาณที่เป็นแบบสอบถามชนิดเลือกตอบ วิเคราะห์โดยใช้สถิตินำมาแจกแจงความถี่ (Frequency) และคำนวณหาค่าร้อยละ (Percentage) เสนอผลวิเคราะห์ในรูปความเรียง ในส่วนชนิดมาตราส่วนประมาณค่า 5 ระดับ วิเคราะห์ข้อมูลโดยใช้สถิติค่าเฉลี่ย (Mean) ค่าเบี่ยงเบนมาตรฐาน (SD) และข้อมูลเชิงคุณภาพใช้วิธีวิเคราะห์เนื้อหาเชิงบรรยาย (Content Analysis)

**ผลการวิจัย**

จากการศึกษา พบว่า นักท่องเที่ยวอาสาสมัครที่เดินทางเข้ามาในจังหวัดตรังที่เข้าร่วมการศึกษาในครั้งนี้ มีทั้งหมด 34 คน ส่วนใหญ่เป็นเพศหญิง จำนวน 18 คน คิดเป็นร้อยละ 52.90 มีอายุระหว่าง 21-30 ปี จำนวน 19 คน คิดเป็นร้อยละ 55.90 มีภูมิลำเนาอยู่ในประเทศแถบทวีปยุโรป จำนวน 17 คน คิดเป็นร้อยละ 50.02 ระดับการศึกษาต่ำกว่าระดับปริญญาตรี จำนวน 18 คน คิดเป็นร้อยละ 52.90 สถานภาพโสด จำนวน 23 คน คิดเป็นร้อยละ 67.6 เป็นนักธุรกิจ/ธุรกิจส่วนตัว จำนวน 13 คน คิดเป็นร้อยละ 38.20 โดยทราบข้อมูลเกี่ยวกับการเดินทางท่องเที่ยวเชิงอาสาสมัครจากการแนะนำของเพื่อน จำนวน 16 คน คิดเป็นร้อยละ 47.05 ส่วนใหญ่เดินทางมาคนเดียว จำนวน 23 คน คิดเป็นร้อยละ 67.60 เข้าร่วมการเดินทางเชิงอาสาสมัครเป็นครั้งแรก จำนวน 22 คน คิดเป็นร้อยละ 64.70 พำนักอาศัยอยู่เป็นระยะเวลา 2-3 สัปดาห์ จำนวน 21 คน คิดเป็นร้อยละ 61.80 และเดินทางเข้ามาท่องเที่ยวเชิงอาสาสมัครโดยผ่านองค์กรอาสาสมัครมากกว่ามาพร้อมครอบครัว จำนวน 23 คน คิดเป็นร้อยละ 67.64 แสดงดังตารางที่ 1

**ตารางที่ 1** ข้อมูลทั่วไปและพฤติกรรมการเดินทางของนักท่องเที่ยวเชิงอาสาสมัครในจังหวัด

|  |  |  |  |
| --- | --- | --- | --- |
| **ข้อมูลทั่วไป** |  | **จำนวน (คน)** | **ร้อยละ** |
| 1. เพศ | ชาย | 16 | 47.10 |
|  | หญิง | 18 | 52.90 |
| 2. อายุ | ต่ำกว่า 20 ปี | 3 | 8.80 |
|  | 21 - 30 ปี  | 19 | 55.90 |
|  | 31 – 40 ปี  | 11 | 32.40 |
|  | 41 – 50 ปี | 1 | 2.90 |
| 3. เชื้อชาติ | ทวีปเอเชีย  | 5 | 14.70 |
|  | ทวีปยุโรป | 17 | 50.02 |
|  | ทวีปออสเตรียเลีย | 3 | 8.82 |
|  | ทวีปอเมริกา  | 8 | 23.52 |
|  | ทวีปแอฟริกา  | 1 | 2.94 |
| 4. ระดับการศึกษา | ต่ำกว่าปริญญาตรี | 18 | 52.90 |
|  | ปริญญาตรี | 13 | 38.30 |
|  | สูงกว่าปริญญาตรี | 3 | 8.80 |
| 5. สถานภาพ | โสด | 23 | 67.60 |
|  | สมรส  | 9 | 26.50 |
|  | หม้าย/หย่าร้าง | 2 | 5.90 |
| 6. อาชีพ | นักเรียน/นักศึกษา | 10 | 29.50 |
|  | รับราชการ  | 1 | 2.90 |
|  | บริษัทเอกชน/รัฐวิสาหกิจ | 8 | 23.50 |
|  | นักธุรกิจ/ธุรกิจส่วนตัว | 13 | 38.20 |
|  | อื่น ๆ จิตรกรอิสระ | 2 | 5.90 |
| **พฤติกรรมนักท่องเที่ยว** |  |  |  |
| 1. ช่องทางที่ทราบข้อมูล | อินเทอร์เนต/เว็ปไซต์ | 11 | 32.35 |
|  | สารคดีการท่องเที่ยว | 2 | 5.88 |
|  | การแนะนำของบุคคล | 16 | 47.07 |
|  | ประสบการณ์ส่วนตัว  | 5 | 14.70 |
| 2. ลักษณะการเดินทาง | เดินทางคนเดียว  | 23 | 67.60 |
|  | ครอบครัว  | 2 | 5.90 |
|  | เพื่อน | 9 | 26.50 |
| 3. จำนวนครั้งในการเดินทางมา | ครั้งแรก | 22 | 64.70 |
|  | 1-2 ครั้ง | 11 | 32.40 |
|  | 3-4 ครั้ง | 1 | 2.90 |
| 4. ระยะเวลาของการมาท่องเที่ยว | น้อยกว่า 2 สัปดาห์ | 4 | 11.70 |
|  | 2 – 3 สัปดาห์  | 21 | 61.80 |
|  | 3 – 4 สัปดาห์  | 5 | 14.70 |
|  | 1 เดือน  | 2 | 5.90 |
|  | 2 เดือน | 2 | 5.90 |
| 5. วิธีการเข้าร่วมเดินทางท่องเที่ยว | ผ่านองค์กรอาสาสมัคร | 23 | 67.64 |
|  | มาพร้อมคณะท่องเที่ยวเชิงอาสาสมัคร | 9 | 26.47 |
|  | เดินทางพร้อมครอบครัวเพื่อทำกิจกรรมจิตอาสา | 2 | 5.89 |

นักท่องเที่ยวมีแรงจูงใจในการเดินทางมาท่องเที่ยวเชิงอาสาสมัครอยู่ในระดับมากที่สุด โดยมีปัจจัยหลักหรือเหตุผลที่นักท่องเที่ยวเชิงอาสาสมัครเข้ามาท่องเที่ยวมากที่สุด คือ ตระหนักถึงการอนุรักษ์สิ่งแวดล้อมและสำนึกรับผิดชอบต่อสังคม รองลงมา คือ ต้องการสร้างคุณค่าและจิตสำนึกต่อตนเอง เพิ่มประสบการณ์ที่แปลกใหม่ เช่น ได้เรียนรู้วัฒนธรรม ไปพร้อมกับการทำประโยชน์ให้กับพื้นที่ และปัจจัยที่ดึงดูดให้เดินทางเข้ามาท่องเที่ยวอยู่ในระดับมากที่สุดเช่นกัน คือ ชื่นชอบวัฒนธรรมไทยมีเอกลักษณ์ที่โดดเด่น เช่น อาหาร ภาษา วัฒนธรรม ประเพณี วิถีชีวิตของชุมชน เป็นต้น รองลงมา คือ มีสถานที่ท่องเที่ยวที่สวยงามและหลากหลาย และการมีมนุษยสัมพันธ์ที่ดีของคนไทยต่อชาวต่างชาติ

 ความพึงพอใจในการเข้าร่วมดำเนินกิจกรรมการท่องเที่ยวเชิงอาสาสมัครในจังหวัดตรัง อยู่ในระดับมากที่สุด โดย นักท่องเที่ยวเชิงอาสาสมัครมีความพึงพอใจในการเข้าร่วมกิจกรรมในด้านบุคคลากรมากที่สุด เนื่องจากเจ้าหน้าที่ที่เกี่ยวข้องในการดำเนินกิจกรรมจิตอาสามีมนุษยสัมพันธ์ที่ดี เช่น ยิ้มแย้มแจ่มใส มีความกระตือรือร้นในการให้ความช่วยเหลือ เป็นต้น การให้ความร่วมมือในการดำเนินกิจกรรมจิตอาสาของคนในพื้นที่หรือคนในท้องถิ่น และเจ้าหน้าที่ที่เกี่ยวข้องในกิจกรรมจิตอาสามีความรู้ ความสามารถในการสื่อสาร การแนะนำให้ความรู้ข้อมูลต่าง ๆ รองลงมา คือ ด้านกิจกรรมจิตอาสาที่เข้าร่วม มีความพึงพอใจอยู่ในระดับมากที่สุด โดยลักษณะของกิจกรรมจิตอาสามีความเหมาะสมสอดคล้องกับบริบทพื้นที่ มีความปลอดภัยในระหว่างการดำเนินกิจกรรมและมีความเหมาะสมของระยะเวลาในการดำเนินกิจกรรม และด้านที่มีความพึงพอใจเป็นอันดับสุดท้าย คือ ด้านสถานที่ร่วมดำเนินกิจกรรมเชิงอาสาสมัคร มีความพึงพอใจอยู่ในระดับมากที่สุดเช่นกัน โดยสถานที่ที่ดำเนินกิจกรรมนั้นมีความสวยงามตาม ธรรมชาติที่ยังสมบูรณ์ พื้นที่มีความเหมาะสมสอดคล้องกับการทำกิจกรรมจิตอาสา

 ผลจากการสัมภาษณ์เชิงลึก นักท่องเที่ยวเชิงอาสาสมัครได้เข้าร่วมกิจกรรมที่สามารถช่วยเหลือชุมชนตามความจำเป็นและตามความต้องการของชุมชน โดยส่วนใหญ่ได้ร่วมกิจกรรมที่เกี่ยวข้องกับการศึกษา ได้แก่ การสอนภาษาอังกฤษ กิจกรรมสันทนาการ รองลงมา คือ กิจกรรมที่เกี่ยวข้องกับการอนุรักษ์สิ่งแวดล้อม ได้แก่ การสร้างบ้านดินให้กับคนในพื้นที่ชนบท การปลูกป่า มีการผลิตปุ๋ยอินทรีย์เพื่อใช้ในการเกษตรของคนในท้องถิ่นด้วย และกิจกรรมที่เกี่ยวข้องกับการส่งเสริมสุขภาพทางเลือก อีกทั้งนักท่องเที่ยวได้มีปฏิสัมพันธ์กับคนในท้องถิ่นแลกเปลี่ยนวัฒนธรรมผ่านทางการทำกิจกรรมร่วมกันในทางดนตรี การร้องเพลง และการเต้นรำ ซึ่งเหล่านี้นักท่องเที่ยวเชิงอาสาสมัครถือว่าเป็นส่วนหนึ่งที่ทำให้ได้เรียนรู้ถึงวัฒนธรรม วิถีชีวิตของคนในท้องถิ่นที่แตกต่างกันอย่างแท้จริง แบ่งปันความรักให้แก่กัน และได้รับประสบการณ์ใหม่ทางบวกที่มีคุณค่า เพราะได้สร้างจิตสำนึกที่ดีต่อตนเองในการช่วยเหลือสังคม อีกทั้งนักท่องเที่ยวเชิงอาสาสมัครได้กล่าวถึงปัญหาและอุปสรรคระหว่างทำกิจกรรมนั้น คือ ความแตกต่างของวัฒนธรรม ทั้งด้านภาษาในการสื่อสารของคนท้องถิ่นที่ใช้ภาษาไทย ด้านวัฒนธรรมการกินอาหารพื้นบ้านที่ยังไม่คุ้นเคยในรสชาด แต่ทั้งนี้นักท่องเที่ยวเชิงอาสาสมัครมีความชื่นชมในการมีส่วนร่วมทำกิจกรรมต่าง ๆ ของคนในท้องถิ่น และต้องการให้อนุรักษ์ความเป็นเอกลักษณ์เฉพาะท้องถิ่นไว้ตลอดไป

**การอภิปรายผลละสรุปผลการวิจัย**

จากผลการวิจัย ผู้วิจัยสามารถอภิปรายผลได้ดังนี้

1. แรงจูงใจในการเดินทางเข้ามาท่องเที่ยวเชิงอาสาสมัคร ในภาพรวมอยู่ในระดับมากที่สุด โดยปัจจัยหลักที่นักท่องเที่ยวเดินทางเข้ามาเพราะมีความตระหนักถึงการอนุรักษ์สิ่งแวดล้อมและสำนึกรับผิดชอบต่อสังคม ต้องการสร้างคุณค่าและจิตสำนึกต่อตนเอง เพิ่มประสบการณ์ที่แปลกใหม่ เช่น ได้เรียนรู้วัฒนธรรมพร้อมกับการทำประโยชน์ให้กับพื้นที่ สอดคล้องกับผลการวิจัยที่พบว่า นักท่องเที่ยวเชิงอาสาสมัครมีแรงจูงใจหลัก 4 ด้าน ได้แก่ การเรียนรู้วัฒนธรรมอย่างลึกซึ้ง การทำเพื่อประโยชน์และสร้างความแตกต่างให้กับสังคม ต้องการพบเพื่อนใหม่ ต้องการศึกษาค้นคว้าหรือวิจัย ไม่ได้ต้องการอะไรตอบแทนในการทำประโยชน์แต่ต้องการที่จะตอบสนองความพึงพอใจของตนเองในการทำเพื่อสังคม อีกทั้งนักท่องเที่ยวเชิงอาสาสมัครที่ต้องการเรียนรู้วัฒนธรรมอย่างลึกซึ้งนั้นต้องการที่จะมีปฎิสัมพันธ์กับคนในท้องถิ่นเพื่อได้เรียนรู้จักอย่างแท้จริง สอดคล้องกับผลการวิจัยนี้ว่า นักท่องเที่ยวเชิงอาสาสมัครมีความพึงพอใจในการเข้าร่วมกิจกรรม เนื่องจากการได้พบเจอร่วมมือในการดำเนินกิจกรรมจิตอาสาของคนในพื้นที่หรือในท้องถิ่น การมีมนุษยสัมพันธ์ที่ดีมีรอยยิ้ม มีความช่วยเหลือซึ่งกันและกัน [12] โดยได้อธิบายต่อว่า อาสาสมัครนักท่องเที่ยวเชิงอาสาสมัครจะใช้เวลาในวันหยุดทั้งหมดเดินทางไปตามสถานที่ต่าง ๆ เพื่อทำกิจกรรมการท่องเที่ยวเชิงอาสาสมัคร แต่ยังคงมีเวลาสำหรับชื่นชมความสวยงามของธรรมชาติในแหล่งท่องเที่ยว และได้แลกเปลี่ยนวัฒนธรรม เรียนรู้วิถีชีวิต ประเพณีของผู้คนในท้องถิ่นอีกด้วย และตรงตามความคิดที่กล่าวว่า นักท่องเที่ยวเชิงอาสาสมัครมีแรงจูงใจหลายอย่างในการเข้าร่วมการท่องเที่ยวเชิงอาสาสมัคร เช่น การได้ทำกิจกรรมเพื่อสังคม การพัฒนาตนเอง และการท่องเที่ยวเพื่อพักผ่อนหย่อนใจ [7]

2. นักท่องเที่ยวมีความพึงพอใจในการเข้าร่วมกิจกรรมจิตอาสา ในด้านบุคลากร ที่มีมนุษยสัมพันธ์ที่ดี มีรอยยิ้ม มีความกระตือรือร้นในการให้ความช่วยเหลือนักท่องเที่ยว และมีความรู้ ความสามารถ แนะนำให้ความรู้ข้อมูลต่าง ๆ ด้านกิจกรรมที่เข้าร่วมนั้น นักท่องเที่ยวมีความพึงพอใจเกี่ยวกับลักษณะของกิจกรรมจิตอาสาที่มีความเหมาะสมสอดคล้องกับบริบทพื้นที่ มีความปลอดภัยในระหว่างการดำเนินกิจกรรมจิตอาสา จะเห็นได้ว่า ในการทำกิจกรรมจิตอาสาจะต้องอาศัยบุคลากรที่มีความรู้ความสามารถเฉพาะด้าน ต้องสร้างความเป็นกันเองระหว่างนักท่องเที่ยวกับคนในท้องถิ่น ดูแลเอาใจใส่และให้ความสำคัญเกี่ยวกับความปลอดภัยในชีวิตและทรัพย์สิน สอดคล้องกับงานวิจัยที่กล่าวว่า ความพึงพอใจมีผลต่อแนวโน้มพฤติกรรมของนักท่องเที่ยว โดยความพึงพอใจด้านทีมงานบุคคลากรมีผลต่อนักท่องเที่ยว ซึ่งทำให้มีแนวโน้มในบอกต่อคนอื่นให้กลับมาเข้าร่วมงานอีก[9]

 ในกิจกรรมจิตอาสาของนักท่องเที่ยวเชิงอาสาสมัครที่ได้ร่วมทำกิจกรรมต่าง ๆ อาทิ กิจกรรมที่เกี่ยวข้องกับการศึกษา การสอนภาษาอังกฤษผ่านการสนทนา การเล่นเกมส์ การแสดงบทบาทสมมุติ กิจกรรมทางดนตรี ร้องเพลง เต้นรำ กิจกรรมที่เกี่ยวข้องกับการอนุรักษ์สิ่งแวดล้อม เช่น การสร้างบ้านดินร่วมกับคนในพื้นที่ชนบท การปลูกป่า การผลิตปุ๋ยอินทรีย์เพื่อใช้ในการทำการเกษตรอินทรีย์ภายในท้องถิ่น การออกแบบกราฟฟิคงานศิลปะ และมีกิจกรรมที่เกี่ยวข้องกับการส่งเสริมสุขภาพอีกด้วยนั้น ทำให้นักท่องเที่ยวกลุ่มนี้ได้รับประสบการณ์ที่สร้างประโยชน์ให้กับสังคมตามความต้องการของตนเอง สอดคล้องกับคำกล่าวที่ว่า [13] กิจกรรมการท่องเที่ยวเชิงอาสาสมัครส่วนใหญ่นั้นจะเน้นความต้องการของพื้นที่และสวัสดิการต่อคนในท้องถิ่นและชุมชน แบ่งปันประสบการณ์จากนักท่องเที่ยวเชิงอาสาสมัคร โดยการท่องเที่ยวเชิงอาสาสมัครได้สร้างประสบการณ์อันมีค่าให้กับผู้ที่เข้าร่วมเป็นนักท่องเที่ยวเชิงอาสาสมัคร โดยเน้นความเข้าใจกัน มิตรภาพและสันติภาพของโลก ซึ่งการท่องเที่ยวเชิงอาสาสมัครจัดได้ว่าเป็นการท่องเที่ยวที่ก่อให้เกิดความยั่งยืน และความรับผิดชอบต่อพื้นที่ซึ่งการท่องเที่ยวเชิงอาสาสมัครได้ทำประโยชน์ให้กับคนในพื้นที่รวมทั้งสร้างความสุขให้กับนักท่องเที่ยวเชิงอาสาสมัครเองด้วย [14]

 แต่ทั้งนี้ในการเดินทางมาร่วมทำกิจกรรมการท่องเที่ยวเชิงอาสาสมัครในพื้นที่จังหวัดตรัง นักท่องเที่ยวเชิงอาสาสมัครประสบปัญหาและอุปสรรคระหว่างการใช้ชีวิตและทำกิจกรรมการท่องเที่ยวเชิงอาสาสมัคร ได้แก่ ความแตกต่างทางวัฒนธรรมไทยและวิถีชีวิตของคนในท้องถิ่น เนื่องมาจากนักท่องเที่ยวเชิงอาสาสมัครส่วนใหญ่จะเป็นชาวต่างชาติจึงไม่อาจปรับตัวให้เข้าใจในวัฒนธรรมของไทยได้ขณะนั้น อาจต้องใช้เวลาทำความเข้าใจและเรียนรู้วัฒนธรรมในท้องถิ่นนั้น รวมทั้งอาหารพื้นบ้านในท้องถิ่นที่นักท่องเที่ยวไม่คุ้นเคย และการใช้ภาษาในการสื่อสารเพื่อทำกิจกรรมการท่องเที่ยวเชิงอาสาสมัคร ดังคำกล่าวว่า [15] ความท้าทายของเป็นนักท่องเที่ยวเชิงอาสาสมัครคือ ความแตกต่างทางวัฒนธรรม สังคม และภาษา เพราะสถานที่หรือพื้นที่ที่ใช้ในการจัดกิจกรรมการท่องเที่ยวเชิงอาสาสมัครนั้นจะเน้นพื้นที่ที่เป็นชนบทมีปัญหาทางสังคม ปัญหาทางสิ่งแวดล้อมหรือพื้นที่ที่ต้องการความช่วยเหลือ

3. สำหรับแนวทางพัฒนาการท่องเที่ยวเชิงอาสาสมัคร ผู้วิจัยคิดเห็นว่า (1) องค์กรเอกชนที่นักท่องเที่ยวใช้เป็นช่องทางหรือรับทราบข้อมูลในการเดินทางเข้ามาเพื่อร่วมทำกิจกรรมจิตอาสา ควรสร้างความรู้ความเข้าใจเกี่ยวกับวัฒนธรรมที่แตกต่างกัน ทั้งประเพณี ภาษาที่ใช้ในการสื่อสาร วิถีชีวิตของคนในท้องถิ่น ก่อนที่จะเดินทางมาทำกิจกรรมในพื้นที่นั้น (2) ผู้มีส่วนได้ส่วนเสียหรือผู้ที่เกี่ยวข้องในท้องถิ่น ได้แก่ ผู้นำชุมชน หน่วยงานภาครัฐ หรือ องค์การปกครองส่วนท้องถิ่น ควรมีส่วนร่วมในการจัดวางแผนกิจกรรมจิตอาสาที่จะทำร่วมกันเพื่อสร้างความเข้าใจอันดีระหว่างนักท่องเที่ยวเชิงอาสาสมัครและคนในท้องถิ่น และ (3) การจัดการอบรมให้ความรู้ภาษาต่างประเทศแก่คนในชุมชนพื้นที่เพื่อช่วยในการสื่อสารกับนักท่องเที่ยวเชิงอาสาสมัคร

**เอกสารอ้างอิง**

[1] World Travel and Tourism Council. (2017). “Different components of travel & Tourism”, Travel & **Tourism Economic Impact 2017 Thailand.** 6-7.

[2] กรมการท่องเที่ยว. (2560). **สถิตินักท่องเที่ยวชาวต่างชาติที่เดินทางเข้ามาประเทศไทย ปี 2559.** (ออนไลน์). สืบค้นเมื่อ 12 กุมภาพันธ์ 2561, จาก http://tourism.go.th/home/detail/11/221/25516.

[3] ยุทธศาสตร์การท่องเที่ยวและกีฬา ฉบับที่ 4 พ.ศ. 2560-2564. (2560). **สถานการณ์และแนวโน้มด้านการท่องเที่ยวระดับสากล.** กระทรวงการท่องเที่ยวละกีฬา. อาสา. (ออนไลน์). สืบค้นเมื่อ 12 กุมภาพันธ์ 2561, จาก http//www.mots.go.th/ewt\_dl\_link.php?nid=9690.

[4] เมธาวี วงศ์กิจ และคณะ. (2559). **ปัจจัยที่มีอิทธิพลต่อการท่องเที่ยวเชิงอาสาสมัครในประเทศไทย: กรณีศึกษาจังหวัดสงขลา.** วารสารการบริการและการท่องเที่ยวไทย. กรุงเทพมหานคร.

[5] ไทยรัฐออนไลน์. (2556). **ททท. เปิดตัวแคมเปญ The Little Big Project เที่ยวแบบจิตอาสา.** (ออนไลน์). สืบค้นเมื่อ 10 กุมภาพันธ์ 2561, จาก <https://www.thairath.co.th/content/338298>.

[6] Uriely N., Reichel A. and Ron A. (2003) “Volunteer in tourism : Additional Thinking.” **Tourism recreation research.**

[7] Sin H. (2009) “Volunteer tourism : Involve me and I will learn?”. **Annuals of tourism research**.

[8] Sudderuddin S. (2007) “Volunteer at home? No thanks. ” In the straits time, Singapore.

[9] พงศ์ธวัช ศรีจำนอง (2553). **ความคาดหวังและความพึงพอใจของนักท่องเที่ยวที่มีต่อกิจกรรมท่องเที่ยวเชิงอาสาสมัคร.** กรุงเทพมหานคร: สาขาวิชาการวางแผนและการจัดการท่องเที่ยวเพื่ออนุรักษ์สิ่งแวดล้อม มหาวิทยาลัย

ศรีนครินทรวิโรฒ.

[10] Wearing S. (2001) “Volunteer Tourism Experience that make a difference.” **CABI publishing**.

[11] Volunteer Spirit Association Thailand. (2016). **VSA 2016 Program Activities Statistic.**

[12] Brown S. and Lehto (2005) “Travelling with a purpose: Understanding the motives and benefit of volunteer vacationers”. **Current issue in tourism**.

[13] Novelli M. (2005) “Niche tourism: Contemporary issue, trends and cases, Amsterdam. **Elseviser Butterworth-Heinemann**.

[14] Zahra.A and McIntosh A. (2007) “Volunteer tourism: Evidence of Catharatic tourist experiences.” **Tourism recreation research**. 32,115-119

[15] Alomari T. (2012) “Motivation and socio-cultural sustainability of voluntourism . **University of Lethbridge**.